CELEX: 32006R1044
Language: sl
Date: 2006-07-07 00:00:00
Title: Uredba Komisije (ES) št. 1044/2006 z dne  7. julija 2006  o spremembi Uredbe (ES) št. 1019/2002 o tržnih standardih za oljčno olje

8.7.2006   
            
            
               SL
            
            
               Uradni list Evropske unije
            
            
               L 187/20
            
         
      UREDBA KOMISIJE (ES) št. 1044/2006
   z dne 7. julija 2006
   o spremembi Uredbe (ES) št. 1019/2002 o tržnih standardih za oljčno olje
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Uredbe Sveta (ES) št. 865/2004 z dne 29. aprila 2004 o skupni ureditvi trga za oljčno olje in namizne oljke ter o spremembi Uredbe (EGS) št. 827/68 (1), in zlasti člena 5(3) Uredbe,
   ob upoštevanju naslednjega:
   
               (1)
            
            
               Uredba Komisije (ES) št. 1019/2002 (2) določa sistem, ki vključuje nekatere neobvezne navedbe geografskega porekla oljčnih olj. V skladu s členom 5(c) Uredbe (ES) št. 1019/2002 je navedba organoleptičnih lastnosti deviških oljčnih olj lahko prisotna na oznaki le, če temelji na izsledkih analizne metode, določene z Uredbo Komisije (EGS) št. 2568/91 z dne 11. julija 1991 o značilnostih oljčnega olja in olja iz oljčnih tropin ter o ustreznih analiznih metodah (3).
            
         
               (2)
            
            
               V skladu z deseto alineo člena 2(1) Uredbe (EGS) št. 2568/91 se za določanje organoleptičnih lastnosti uporabi metoda iz Priloge XII navedene uredbe. Uporabijo se lahko le pozitivne lastnosti iz navedene priloge. Vendar imajo proizvajalci zaradi zelo majhnega števila organoleptičnih lastnosti v navedeni prilogi težave pri navajanju organoleptičnih lastnosti na oznaki njihovih deviških oljčnih olj.
            
         
               (3)
            
            
               Iskanje nove metode organoleptičnega ocenjevanja, ki bo razširila vrsto pozitivnih lastnosti deviških oljčnih olj, ki ga je sprožil Mednarodni svet za oljčno olje, se je za ekstra deviška oljčna olja z označbo porekla zaključilo. Za deviška oljčna olja brez označbe porekla pa to iskanje še poteka.
            
         
               (4)
            
            
               Da bi za deviška oljčna olja brez označbe porekla prav tako lahko imeli na voljo izčrpnejše besedišče za opis številnih različnih vrst in okusov navedenih olj, je treba določiti novi rok, ki bo zadostoval za vzpostavitev metode organoleptičnega ocenjevanja, ki bo razširila vrsto pozitivnih lastnosti deviških oljčnih olj, razen tistih z označbo porekla.
            
         
               (5)
            
            
               Datum uporabe člena 5(c) Uredbe (ES) št. 1019/2002 je zato treba prestaviti na poznejši datum, ki je enak datumu začetka tržnega leta 2008/2009.
            
         
               (6)
            
            
               Uredbo (ES) št. 1019/2002 je zato treba spremeniti.
            
         
               (7)
            
            
               Ukrepi, predvideni s to uredbo, so v skladu z mnenjem Upravljalnega odbora za oljčno olje in namizne oljke –
            
         SPREJELA NASLEDNJO UREDBO:
   Člen 1
   Tretji pododstavek člena 12(2) Uredbe (ES) št. 1019/2002 se nadomesti z:
   
      „Člen 5(c) se uporablja od 1. julija 2008.“
   
   Člen 2
   Ta uredba začne veljati tretji dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 7. julija 2006
      
         
            Za Komisijo
         
         Mariann FISCHER BOEL
         
         
            Članica Komisije
         
      
   
   
      (1)  UL L 161, 30.4.2004, str. 97.
   
      (2)  UL L 155, 14.6.2002, str. 27. Uredba, kakor je bila nazadnje spremenjena z Uredbo (ES) št. 1750/2004 (UL L 312, 9.10.2004, str. 7).
   
      (3)  UL L 248, 5.9.1991, str. 1. Uredba, kakor je bila nazadnje spremenjena z Uredbo (ES) št. 1989/2003 (UL L 295, 13.11.2003, str. 57).